《后苦寒行》
清代·符兆纶

去年逢苦寒，游子初辞家。今年逢苦寒，远在天之涯。

苦寒苦寒岂有极，侧身天地长咨嗟。朔风怒号气凛冽，关山冻合草木折。

北方九月即飞雪，纷纷争羡雁南翔。一叫一声肠一绝，我独冷落海岱间。

画角霜笳助呜咽，黑貂裘敝已不温，红炉桦烛难具论。

人生穷达自有命，何必奔走抛田园？吁嗟乎！但能高枕卧山谷，抱书忍饥吾亦足。

岂肯风尘长局促，高歌行路难，凄楚复凄楚。鲁酒不忘忧，齐竽奈何许。

奋飞苦未能，道路长且阻。望云日日思老亲，老亲还念远游人。

居家行路同苦辛，艰难十口待此身，愿天为我回肠春。

作者简介：符兆纶，字雪樵，号卓峰居士，宜黄人。道光壬辰举人，历官福清、屏南、建阳知县。有《卓峰草堂诗钞》。